Kim Edberg Andersen (DD), 2024-12-17:
Tak for det, formand, og tak til Dansk Folkeparti for et rigtig godt beslutningsforslag.
Hvad Dansk Folkeparti nok var klar over, inden de sendte det derned, var, at der nok skulle blive fundet en eller anden måde at få det skudt ned på, uanset hvor godt et beslutningsforslag man havde lavet.
Man ville stadig væk skyde det ned af rent principielle grunde.
Når det så er sagt, er der den her debat om muliggørere, og skal vi ikke sætte det i relief?
Hr. Frederik Vad har jo tidligere faktisk her på talerstolen også haft meget, meget væsentlige indlæg – også i danske medier – om problemstillingen med, hvad svenskerne har oplevet.
Selv om det selvfølgelig kan gøre ondt på en dansker at indrømme det, er vi nok ikke så forskellige fra svenskerne, når det kommer til stykket.
Den eneste forskel er, at vi bliver ved med at stikke hovedet i sandet, måske på grund af en regering, der ikke ønsker at undersøge tingene.
Derfor har vi ikke allerede igangsat en undersøgelse i alle offentlige stillinger om muliggørere.
Helt tilbage da jeg var dreng, og nu skal I huske, at jeg er over 50 år, snakkede man om, at de her indvandrerfamilier altid havde mindst én i familien, der var socialrådgiver, underforstået, at de ligesom blev forfordelt, når de skulle have en ny cykel eller bolig osv.
Der var sådan en italesættelse.
Så en undersøgelse ville jo også gøre op med eventuelle myter, der kan være på området.
Så det er jo ikke alting, man behøver at se i et dårligt lys, men det har aldrig nogen sinde løst noget at stikke hovedet i busken eller lave strudsemodellen og sige: Der er ikke et problem her, for vi kan ikke se det.
Når man så høre om, at vi ikke skal undersøge antallet af bandemedlemmer, for de tal har vi allerede, behøves der jo ikke meget finansiering til det.
Så kan man bare sende tallene over, og så er det kapitel i undersøgelsen jo færdigt.
For det er et problem.
Klaner er et mellemøstligt begreb fra en kultur, som vi ikke er vant til.
Og nu taler vi om klaner i Danmark.
Og når vi taler om klaner i Danmark, har vi allerede købt ind på præmissen om, at der er nogle, der på en eller anden måde ser verden anderledes.
Det er i hvert fald én præmis, der gør, at det kunne være en god idé at undersøge, om den måde, vi andre ser tingene på, stadig væk er fyldestgørende.
Ser alle borgere i Danmark ens på, hvordan et offentligt system skal være, eller er der nogle, der sidder med en klanmentalitet og så siger: Hvis du er fra min klan, så sørger jeg for at kigge på reglerne på en rigtig gunstig måde for dig?
Det er en muliggører på et område, som vi lige så godt kan slå sammen som Folketing og så undersøge alle muliggørere.
Hr. Frederik Vad havde fat i noget af det rigtige.
Hans tredje erkendelse er, at muliggørere er noget, vi skal undersøge, fordi det kan blive problematisk, hvis ikke vi får det undersøgt.
Så der er jeg fuldstændig enig med Socialdemokraterne, for de er jo også, hvis jeg skal være ærlig og sød ved Socialdemokraterne, kommet til erkendelsen.
Det var ikke nemt for hr. Frederik Vad at komme dertil, og han har fået nogle smæk undervejs fra baglandet, men jeg tror faktisk, at mange af folketingskollegerne herinde er enige om, at vi har behov for at vide, om de mennesker, der sidder i stillinger, hvor vi uddeler offentlige ydelser – eller straf for den sags skyld – kan være mennesker, der gør, at der nogle, der kommer igennem systemet på en mere lempelig måde, fordi de tilhører en klan eller en religion eller en etnicitet, som er anderledes end de andres.
Det er vigtigt, det her.
Beslutningsforslaget er vigtigt, og Danmarksdemokraterne kan naturligvis godt tilslutte sig beslutningsforslaget.
Når det så er sagt, er vi også realistiske nok til, at vi godt ved, at det her bliver skudt ned af regeringen, og det ved Dansk Folkeparti desværre også.
Altså, tænk nu, hvis Dansk Folkeparti var dem, der fik noget igennem herinde – noget, som alle danskerne ville gå ud og sige da er vigtigt både for at ødelægge eventuelle misforståelser, der gør, at vi har folk med en anden etnisk baggrund, der måske bliver misforstået eller beskyldt for at have det nemmere end andre, men også for at finde ud af, om vi har nogle, der gør det modsatte.
Det får Dansk Folkeparti ikke æren for, så lang tid Socialdemokraterne sidder ved magten, så derfor vil sådan et beslutningsforslag naturligvis blive skudt ned.
På den positive side hørte jeg også, at Venstre finder finansieringen til en beretning – og beretningen skal gå ud på, at det ikke er politiet selv, der undersøger det, og så er vi jo i mål – og siger: Selv tak til Danmarksdemokraterne; vi skal nok være med til at løse problemstillingerne for jer, for de er godt nok små; det er godt nok hårene i suppen, man har fundet her.
Så jeg går da ud fra, at der kommer en beretning, der underbygger Dansk Folkepartis ønske om at få undersøgt muliggørerne, og så håber jeg, at vi kan copy-paste den her beretning, kopiere og indsætte den alle andre steder på andre ressortområder, sådan at vi får undersøgt det i alle dele af det danske samfund.
Så har vi også løst det for hr. Frederik Vad.
Så kan det være, hr. Frederik Vad får en forside igen, hvor jeg vil sige: Hr. Frederik Vad, din tredje erkendelse var rigtig.
Tak for ordet.